Αξίζει να επισημανθεί ότι, σύμφωνα με τις εκθέσεις του άρθρου 21 που υπέβαλαν τα κράτη μέλη το 2016, είναι μόλις ελάχιστα τα κράτη μέλη τα οποία αξιοποίησαν το πλεονέκτημα που προσφέρει η διάταξη του άρθρου 13 του κανονισμού για την παρακολούθηση και την υποβολή εκθέσεων (ΚΠΥΕ), βάσει της οποίας επιτρέπεται η χρήση απλουστευμένων σχεδίων παρακολούθησης σε περιπτώσεις χαμηλού κινδύνου. Μόνο το BE (Φλάνδρα), η FR, η HR, η HU, η LI και η LT αναφέρουν τη χρήση τους στην περίπτωση των εγκαταστάσεων, ενώ αντίστοιχη αναφορά στην περίπτωση των αεροπορικών μεταφορών γίνεται μόνο από τη FI, την IS και την PL.

Σύμφωνα με τα στοιχεία που υποβλήθηκαν το 2015, λίγα μόνο κράτη μέλη έχουν κάνει χρήση της δυνατότητας να εξαιρούν τους μικρούς προξένους εκπομπών από το ΣΕΔΕ της ΕΕ σύμφωνα με το άρθρο 27 της οδηγίας για το ΣΕΔΕ της ΕΕ. Η δυνατότητα αυτή παρέχεται από την οδηγία προκειμένου να μειωθούν ακόμη περισσότερο τα διοικητικά έξοδα των εγκαταστάσεων χαμηλών εκπομπών και επιτρέπεται μόνον εάν ισχύουν ισοδύναμα μέτρα για τη μείωση των εκπομπών αερίων του θερμοκηπίου. Σύμφωνα με τις εκθέσεις που υποβλήθηκαν το 2016, 8 χώρες (DE, ES, FR, HR, IS, IT, SI, UK) κάνουν χρήση αυτής της δυνατότητας, ιδίως για εγκαταστάσεις με δραστηριότητες καύσης και παραγωγής κεραμικών. Η συνολική ποσότητα των εκπομπών που εξαιρέθηκαν για το 2015 ανήλθε περίπου σε 4 εκατ. τόνους CO2 (ήτοι περίπου το 0,22 % του συνόλου των εξακριβωμένων εκπομπών), σε σύγκριση με 3,9 εκατ. τόνους CO2 το 2014 και 4,7 εκατ. τόνους CO2 το 2013.

Μολονότι η κατάταξη των εγκαταστάσεων μεταξύ των κατηγοριών Α, Β και Γ και των εγκαταστάσεων με χαμηλά επίπεδα εκπομπών στο εσωτερικό των κρατών μελών ακολουθεί κατά γενικό κανόνα την ίδια συνολική τάση, διαπιστώνονται μεγαλύτερες διαφορές όσον αφορά τους κλάδους της βιομηχανίας ή τις δραστηριότητες που καλύπτονται. Εγκαταστάσεις του ΣΕΔΕ της ΕΕ που περιλαμβάνουν δραστηριότητες καύσης υπάρχουν σε όλα τα κράτη μέλη. Άλλες δραστηριότητες που αναφέρονται από τα περισσότερα κράτη μέλη είναι η διύλιση πετρελαίου, η παραγωγή χάλυβα, τσιμέντου, ασβέστη, γυαλιού, κεραμικών και χαρτοπολτού και χαρτιού. Μόνο δύο χώρες (FR και ΝΟ) αναφέρουν ότι έχουν εκδώσει άδειες για δραστηριότητες δέσμευσης και αποθήκευσης CO2. Όσον αφορά τις δραστηριότητες που περιλαμβάνονται επιπροσθέτως για τις μη ανθρακούχες εκπομπές αερίων θερμοκηπίου, αναφέρεται ότι σε 13 χώρες (DE, ES, FR, GR, IS, IT, NL, NO, RO, SE, SI, SK, UK) έχουν εκδοθεί άδειες για την παραγωγή πρωτογενούς αλουμινίου και PFC, ενώ σε 20 χώρες (εξαιρουμένων των CY, DK, EE, IE, IS, LI, LU, LV, MT, PT, SI) έχουν εκδοθεί άδειες για την παραγωγή νιτρικού οξέος και N2O. Οι υπόλοιποι τομείς εκπομπών N2O αναφέρονται μόνο σε τρία κράτη μέλη και περιλαμβάνουν την παραγωγή αδιπικού οξέος (DE, FR, IT) και την παραγωγή γλυοξάλης και γλυοξυλικού οξέος (DE, FR).

Στο πλαίσιο των κατηγοριών με βάση τις ετήσιες εκπομπές, από τα δεδομένα για το 2015 προκύπτει ότι, όσον αφορά το 2014, το 72 % των εγκαταστάσεων παραμένουν στην κατηγορία Α, το 21 % στην κατηγορία Β και μόνο το 7 % στην κατηγορία Γ. Το 2015 περισσότερες από 5 700 εγκαταστάσεις (μη συμπεριλαμβανομένης της IT) αναφέρθηκαν ως «εγκαταστάσεις με χαμηλά επίπεδα εκπομπών» (57 % επί του συνόλου, μη συμπεριλαμβανομένης της IT). Το υψηλό ποσοστό των εγκαταστάσεων με χαμηλά επίπεδα εκπομπών και των εγκαταστάσεων της κατηγορίας A επιβεβαιώνει την καταλληλότητα της βαθμιδωτής και άλλων απλουστευμένων μορφών αρχιτεκτονικής του συστήματος παρακολούθησης, υποβολής εκθέσεων και επαλήθευσης που έχει σχεδιαστεί με γνώμονα την αναλογικότητα.

Τα κεφάλαια από τη χρηματική αποτίμηση διατέθηκαν σε έργα που επιλέχθηκαν μέσω δύο κύκλων προσκλήσεων υποβολής προτάσεων, οι οποίοι πραγματοποιήθηκαν τον Δεκέμβριο του 2012 και τον Ιούλιο του 2014. Συνολικά καταβλήθηκαν 2,1 δισ. EUR σε ένα έργο CCS και 37 έργα ανανεώσιμων πηγών ενέργειας σε 19 κράτη μέλη της ΕΕ. Τα έργα αυτά αναμένεται να κινητοποιήσουν ιδιωτικές επενδύσεις ύψους 2,7 δισ. EUR. Επί του παρόντος, βρίσκονται σε λειτουργία τρία έργα του προγράμματος NER 300: το έργο βιοενέργειας BEST στην Ιταλία, το έργο βιοενέργειας Verbiostraw στη Γερμανία και το Windpark Blaiken στη Σουηδία (για λεπτομέρειες, βλέπε έκθεση για την αγορά άνθρακα 2015).

Όσον αφορά τη φορολογική μεταχείριση των δικαιωμάτων εκπομπής, βάσει των εκθέσεων του άρθρου 21 που υποβλήθηκαν το 2016, λίγα μόνο κράτη μέλη (DK, PT, UK) αναφέρουν ότι ο φόρος προστιθέμενης αξίας (ΦΠΑ) ισχύει για την εκχώρηση δικαιωμάτων εκπομπής. Αντιθέτως, καταλογίζεται ΦΠΑ για συναλλαγές δικαιωμάτων εκπομπής στη δευτερογενή αγορά στα περισσότερα κράτη (σε όλα εκτός από την CY, την EE, την IS και την LI). Η πλειονότητα των κρατών μελών κάνουν αναφορά στην εφαρμογή του μηχανισμού αντιστροφής της επιβάρυνσης για τις συναλλαγές που αφορούν δικαιώματα εκπομπής. Τα δικαιώματα εκπομπής για επιχειρήσεις μπορούν επιπλέον να φορολογούνται. Δεκαέξι κράτη μέλη ανέφεραν ότι δεν εφαρμόζεται τέτοιου είδους φορολογία.

Μόνο μία χώρα (IS) δεν έκανε καμία αναφορά σχετικά με τον νομικό χαρακτήρα ενός δικαιώματος εκπομπής στο πλαίσιο του εσωτερικού της νομικού συστήματος. Τα δικαιώματα εκπομπής περιγράφονται άλλοτε ως χρηματοπιστωτικά μέσα, άλλοτε ως άυλα περιουσιακά στοιχεία, δικαιώματα ιδιοκτησίας και βασικά προϊόντα. Τουλάχιστον τρεις χώρες (LU, NO, DE) προβλέπουν την αναθεώρηση της νομοθεσίας στο εγγύς μέλλον.

Σύμφωνα με τις εκθέσεις του άρθρου 21 που υποβλήθηκαν από τα κράτη μέλη το 2016, στην εφαρμογή του ΣΕΔΕ της ΕΕ σε κάθε κράτος μέλος συμμετέχουν κατά μέσο όρο τέσσερις διαφορετικές αρμόδιες αρχές. Ωστόσο, θα πρέπει να επισημανθεί ότι σε ορισμένες περιπτώσεις τα κράτη μέλη ενδέχεται να αναφέρουν ένα σύνολο περισσότερων της μίας περιφερειακών/τοπικών αρχών ως μία αρμόδια αρχή.

Ο συντονισμός μεταξύ των αρμόδιων αρχών αποτελεί ένα από τα σημαντικότερα θέματα προκειμένου να διασφαλίζεται η ενιαία και ορθή εφαρμογή των νομικών απαιτήσεων στο εσωτερικό κάθε κράτους μέλους και προάγεται μάλιστα από αντίστοιχες διατάξεις του ΚΠΥΕ. Για τον συντονισμό μεταξύ των αρμόδιων αρχών, τα κράτη μέλη ανέφεραν ότι χρησιμοποιούν διαφορετικά εργαλεία κατά περίπτωση.

Για το 2015, 12 κράτη μέλη ανέφεραν ότι έχουν θεσπίσει νομοθετικές πράξεις για την κεντρική διαχείριση των σχεδίων παρακολούθησης ή τις εκθέσεις εκπομπών (σε σύγκριση με 10 κράτη μέλη το προηγούμενο διάστημα). Σε 10 περιπτώσεις, ένα κεντρικό όργανο παρέχει δεσμευτικές οδηγίες και καθοδήγηση (έναντι 8 που αναφέρθηκαν το προηγούμενο έτος). Δεκατέσσερα κράτη μέλη ανέφεραν ότι η κεντρική αρμόδια αρχή προβαίνει εθελοντικά σε επανεξέταση και παροχή συμβουλών σχετικά με τα σχέδια παρακολούθησης, τις κοινοποιήσεις αλλαγών και τις εκθέσεις εκπομπών (σε σύγκριση με 11 κράτη μέλη το προηγούμενο έτος). Δεκατέσσερα κράτη μέλη ανέφεραν επίσης ότι διοργανώνουν τακτικές ομάδες εργασίας ή συνεδριάσεις για τις αρχές (σε σύγκριση με 12 κράτη μέλη κατά το παρελθόν), ενώ 9 κράτη μέλη ανέφεραν ότι πραγματοποιείται κοινή κατάρτιση (σε σύγκριση με 8 κράτη μέλη το προηγούμενο διάστημα). Η χρήση κοινής πλατφόρμας ΤΠ αναφέρθηκε από 10 κράτη μέλη ως μέσο εξασφάλισης συντονισμού (σε σύγκριση με 9 κράτη μέλη το προηγούμενο έτος). Μόνον επτά κράτη μέλη (CY, EE, HU, IT, LI, LU, MT) δεν ανέφεραν εφαρμογή κανενός από τα ανωτέρω μέτρα· σε ορισμένα εξ αυτών δεν εμπλέκονται πολλαπλές ή σύνθετες δομές αρμόδιων αρχών.

Για τα διοικητικά τέλη που χρεώνουν τα κράτη μέλη (σε σχέση με την αδειοδότηση και την έγκριση σχεδίων παρακολούθησης), 16 χώρες ανέφεραν ότι δεν χρεώνουν τέλη στους φορείς εκμετάλλευσης εγκαταστάσεων (CY, DE, EE, FR, GR, IE, IT, LI, LT, LU, LV, MT, NL, SE, SK). Οι φορείς εκμετάλλευσης αεροσκαφών δεν καταβάλλουν τέλη σε 16 χώρες (BE, CY, CZ, DE, EE, ES, GR, IT, LI, LT, LU, LV, MT, NL, SE, SK). Στις περιπτώσεις στις οποίες εισπράττονται επιβαρύνσεις, αυτές διαφέρουν ανάλογα με το κράτος μέλος και σε συνάρτηση με τη συγκεκριμένη υπηρεσία που παρέχεται. Για παράδειγμα, τα τέλη που συνδέονται με την έγκριση αδειών και σχεδίων παρακολούθησης για τις εγκαταστάσεις κυμαίνονται από 10 EUR έως 7 690 EUR, ενώ τα τέλη για την επικαιροποίηση αδειών κυμαίνονται από 10 EUR έως 2 481 EUR. Παρόμοιο εύρος τιμών παρατηρείται και στον τομέα των αεροπορικών μεταφορών, όπου τα τέλη για την έγκριση σχεδίων παρακολούθησης κυμαίνονται από 10 EUR έως 2 400 EUR, ενώ τα τέλη για την επικαιροποίηση σχεδίου παρακολούθησης κυμαίνονται από 10 EUR έως 827 EUR.

Συνολικά, συνάγεται ότι τα συστήματα των κρατών μελών είναι σε μεγάλο βαθμό αποτελεσματικά, καθότι εναρμονίζονται με τη διοικητική οργάνωση της χώρας. Εφαρμόζεται η αρχή της επικουρικότητας. Η επικοινωνία μεταξύ των τοπικών αρχών των κρατών μελών και η ανταλλαγή βέλτιστων πρακτικών μεταξύ των αρμόδιων αρχών, μεταξύ άλλων και μέσω των δραστηριοτήτων του φόρουμ συμμόρφωσης του ΣΕΔΕ της ΕΕ, θα πρέπει να εξακολουθήσουν να ενισχύονται και να ενθαρρύνονται.

8.ΣΥΜΜΟΡΦΩΣΗ ΚΑΙ ΕΠΙΒΟΛΗ

Το ΣΕΔΕ της ΕΕ χαρακτηρίζεται από πολύ υψηλό ποσοστό συμμόρφωσης: κάθε χρόνο, περίπου το 99% των εκπομπών καλύπτονται πράγματι από τον απαιτούμενο αριθμό δικαιωμάτων. Κατά την περίοδο αναφοράς, το επίπεδο συμμόρφωσης με τους κανόνες του ΣΕΔΕ της ΕΕ παρέμεινε υψηλό. Λιγότερο από το 1 % των εγκαταστάσεων που δήλωσαν εκπομπές για το 2015 δεν παρέδωσαν τα δικαιώματα που καλύπτουν το σύνολο των εκπομπών τους έως τη λήξη της προθεσμίας στις 30 Απριλίου 2016. Οι εγκαταστάσεις αυτές (κατά κανόνα μικρές) αντιπροσωπεύουν περίπου το 0,5 % περίπου των εκπομπών που καλύπτονται από το ΣΕΔΕ της ΕΕ. Το επίπεδο συμμόρφωσης ήταν επίσης πολύ υψηλό και στον τομέα των αεροπορικών μεταφορών: οι φορείς εκμετάλλευσης αεροσκαφών, που είναι υπεύθυνοι για το 99 % των εκπομπών των αεροπορικών μεταφορών που καλύπτονται από το ΣΕΔΕ της ΕΕ, συμμορφώθηκαν. Αυτό περιλαμβάνει περισσότερες από 100 εμπορικές εταιρείες εκμετάλλευσης αεροσκαφών που εδρεύουν εκτός της ΕΕ, οι οποίες εκτέλεσαν πτήσεις εντός του ΕΟΧ.

Η οδηγία για το ΣΕΔΕ της ΕΕ προβλέπει χρηματική κύρωση υπό μορφή «προστίμου για υπέρβαση εκπομπών» ύψους 100 EUR (υποκείμενου σε τιμαριθμική αναπροσαρμογή) για κάθε τόνο εκπεμπόμενου CO2 για τον οποίο δεν έχει επιστραφεί δικαίωμα εκπομπής σε εύθετο χρόνο. Άλλες κυρώσεις που επιβάλλονται για παραβάσεις της εφαρμογής του ΣΕΔΕ της ΕΕ καθορίζονται βάσει των εθνικών διατάξεων του οικείου κράτους μέλους.

Οι αρμόδιες αρχές των κρατών μελών εξακολουθούν να συμβάλλουν σημαντικά στο υψηλό επίπεδο συμμόρφωσης των φορέων εκμετάλλευσης, με τη διεξαγωγή διαφόρων ελέγχων συμμόρφωσης στις ετήσιες εκθέσεις εκπομπών. Σύμφωνα με τις πληροφορίες των εκθέσεων του άρθρου 21 που υποβλήθηκαν το 2016, όλα τα κράτη μέλη (εκτός της SE και της IT) έλεγξαν, από άποψη πληρότητας και εσωτερικής συνέπειας, το 100 % (εξαιρουμένης της FR, 90 %) των ετήσιων εκθέσεων για τις εκπομπές. Επιπροσθέτως, από τις ενδείξεις προκύπτει ότι, κατά μέσο όρο, τα κράτη μέλη ελέγχουν, από άποψη συνέπειας, ποσοστό άνω του 80 % των εκθέσεων βάσει των σχεδίων παρακολούθησης και 70 % βάσει των δεδομένων κατανομής. Είκοσι τέσσερα κράτη μέλη ανέφεραν ότι διενεργούν επίσης διασταυρούμενους ελέγχους με άλλα δεδομένα/λεπτομέρειες.

Σύμφωνα με τις εκθέσεις του άρθρου 21 που υποβλήθηκαν από τα κράτη μέλη το 2016, οι αρμόδιες αρχές σε 16 κράτη μέλη (AT, BG, DK, ES, FI, FR, HR, LV, NL, NO, PL, PT, RO, SE, SK, UK) έπρεπε να διενεργήσουν συντηρητικές εκτιμήσεις μόνο σε 45 συνολικά περιπτώσεις εγκαταστάσεων (ήτοι λιγότερο από 0,5 %). Το μέγεθος αυτό είναι συγκρίσιμο με τις 37 εγκαταστάσεις (0,3 %) του προηγούμενου έτους, αλλά συνδέεται με εκπομπές μόνο 8,3 εκατ. τόνων CO2 έναντι των 9,1 εκατ. τόνων του προ-προηγούμενου έτους (ήτοι λιγότερο από το 0,5 % των συνολικών εκπομπών και στις δύο περιπτώσεις). Η συνηθέστερη αιτιολόγηση για τις εν λόγω εκτιμήσεις ήταν η έλλειψη έκθεσης εκπομπών έως τις 31 Μαρτίου ή η μη πλήρης συμμόρφωση των εκθέσεων εκπομπών με τις απαιτήσεις των ΚΠΥΕ/ΚΕΔ.

Οι συντηρητικές εκτιμήσεις για τους φορείς εκμετάλλευσης αεροσκαφών ήταν περισσότερες, συγκεκριμένα 103 (PT 47· FR 21· RO 16· UK 10· IT 6· AT, ES και IE 1 έκαστη), οι οποίες οφείλονται όλες, εκτός από μία, στην έλλειψη έκθεσης εκπομπών έως τις 31 Μαρτίου. Πρόκειται σχεδόν για το 20 % του συνολικού αριθμού των φορέων εκμετάλλευσης αεροσκαφών, αλλά όλες οι περιπτώσεις αφορούσαν μικρούς προξένους εκπομπών (στην πλειονότητα των περιπτώσεων πολύ μικρούς προξένους εκπομπών), που επηρεάζουν πολύ μικρό μέρος των συνολικών εκπομπών.

Οι έλεγχοι που διενεργούνται από την αρμόδια αρχή εξακολουθούν να είναι σημαντικοί για τη συμπλήρωση του έργου του ελεγκτή και για τη διασφάλιση του υψηλού επιπέδου ποιότητας του συστήματος ΠΕΕ. Για το έτος 2015, όλα τα κράτη μέλη (εκτός από την GR, το LU, τη MT, τη SE και την IT) επιβεβαίωσαν ότι διενεργούν περαιτέρω δειγματοληπτικούς ελέγχους και επιθεωρήσεις όσον αφορά την εφαρμογή των σχεδίων παρακολούθησης, του ΚΠΥΕ και του ΚΕΔ από τις εγκαταστάσεις, καθώς και τη συμμόρφωσή τους. Δεκατρία κράτη μέλη (AT, BE, BG, DK, FI, HR, IE, LV, NL, PL, RO, SI, SK) ανέφεραν ότι οι εν λόγω έλεγχοι επεκτείνονται επίσης στους φορείς εκμετάλλευσης αεροσκαφών.

Για το 2015 η εφαρμογή του «προστίμου για υπέρβαση εκπομπών» αναφέρθηκε για πολύ μικρό αριθμό εγκαταστάσεων (μόλις 12) σε 6 κράτη μέλη (DE, NL, PL, PT, RO, UK). Όσον αφορά τις αεροπορικές μεταφορές, κυρώσεις για υπέρβαση εκπομπών αναφέρθηκαν συνολικά για 9 φορείς εκμετάλλευσης αεροσκαφών στην ES, στην IS, στη SE και στο UK, ενώ σε ένα κράτος μέλος (PT) αναφέρθηκαν 47 φορείς εκμετάλλευσης αεροσκαφών, αριθμός που φαίνεται να συμπίπτει με τον αριθμό των συντηρητικών εκτιμήσεων που δηλώθηκαν και συνιστά ένδειξη πιθανής σύνδεσης με πολύ μικρούς προξένους εκπομπών.

Οι λοιπές πιθανές κυρώσεις στα κράτη μέλη παρουσιάζουν σημαντικές διαφοροποιήσεις ως προς τα είδη παραβάσεων που καλύπτονται και το επίπεδο των κυρώσεων. Ορισμένα κράτη μέλη ανέφεραν ότι τα πρόστιμα θα καθορίζονται από το Δικαστήριο βάσει της σχετικής υπόθεσης. Τα περισσότερα κράτη μέλη ανέφεραν ένα κατώτατο και/ή ανώτατο όριο για το πρόστιμο (ανάλογα με την περίπτωση), με ελάχιστο ποσό που κυμαίνεται από μερικές δεκάδες ευρώ έως και 50 000 EUR, και μέγιστο ποσό που κυμαίνεται από 100 EUR έως 16 εκατ. EUR. Εννέα κράτη μέλη (BE, CY, DK, EE, FR, IE, LU, NO, SE) ανέφεραν επίσης πιθανές κυρώσεις υπό μορφή φυλάκισης που κυμαίνεται από 3 μήνες έως δέκα έτη.

Έντεκα κράτη μέλη επιβεβαίωσαν τη θέσπιση αυτής της τελευταίας κατηγορίας κυρώσεων κατά την περίοδο αναφοράς του 2015. Δεν αναφέρθηκαν ποινές φυλάκισης, αλλά σε 35 εγκαταστάσεις και 5 φορείς εκμετάλλευσης αεροσκαφών επιβλήθηκαν χρηματικά πρόστιμα συνολικού ύψους 13 356 036 EUR, εκ των οποίων τα 12 327 070 EUR αφορούσαν μόνο μία εγκατάσταση (στην IT) λόγω λειτουργίας χωρίς άδεια. Η συνηθέστερη παράβαση που αναφέρθηκε ήταν η μη υποβολή εκθέσεων για τις εξακριβωμένες ετήσιες εκπομπές εντός της προβλεπόμενης προθεσμίας (11 περιπτώσεις), ακολουθούμενη από τη μη συμμόρφωση με το εγκεκριμένο σχέδιο παρακολούθησης / τον ΚΠΥΕ (6 περιπτώσεις), τη μη κοινοποίηση μεταβολών της παραγωγικής ικανότητας (5 περιπτώσεις) και τη μη συμμόρφωση με τους όρους της άδειας (4 περιπτώσεις). Άλλες περιπτώσεις αφορούσαν τη μη υποβολή έκθεσης βελτίωσης, τη μη κοινοποίηση τροποποιήσεων του σχεδίου παρακολούθησης, τη μη επιστροφή επαρκούς αριθμού δικαιωμάτων εκπομπής έως την προθεσμία της 30ής Απριλίου και τη μη τήρηση σχεδίου παρακολούθησης.

Το φόρουμ συμμόρφωσης του ΣΕΔΕ της ΕΕ εξακολουθεί να προσφέρει έναν αποτελεσματικό μηχανισμό για την ανταλλαγή πληροφοριών ΠΕΕ μεταξύ των κρατών μελών και των αρμόδιων αρχών και για τον προσδιορισμό των βέλτιστων πρακτικών για την αποτελεσματική εφαρμογή. Πολύ πρόσφατα, τον Νοέμβριο του 2016 πραγματοποιήθηκε ετήσια διάσκεψη συμμόρφωσης. Η εν λόγω διάσκεψη συμβάλλει στην εξασφάλιση της ευρύτερης δυνατής ευαισθητοποίησης σχετικά με τις δραστηριότητες του φόρουμ συμμόρφωσης, κυρίως όσον αφορά τις πέντε επιχειρησιακές ομάδες του για την παρακολούθηση και υποβολή εκθέσεων, τη διαπίστευση και επαλήθευση, τις αεροπορικές μεταφορές, το ηλεκτρονικό σύστημα αναφοράς και τη δέσμευση και αποθήκευση διοξειδίου του άνθρακα. Στο διάστημα που μεσολαβεί, οι λεπτομέρειες σχετικά με τις συναντήσεις και τις εν εξελίξει εργασίες των επιχειρησιακών ομάδων τίθενται στη διάθεση όλων των αρμόδιων αρχών του ΣΕΔΕ της ΕΕ μέσω ενός κοινού ιστότοπου.